Update: 1:26PM SA dodonu ka bibi mera na dau vakarautaki na vakilesilesi vakamatanitu na i lavelave ni tukutuku mera rawa ni kila vakamatata na lewenivanua.
Oqo e dua na tikina e a vosa kina vakabibi o Adi Litia Qionibaravi vei iratou na vakailesilesi ni Matabose ni Qele Maroroi kei na Matabose ni Livaliva e na dua na bose kei ira na i taukei ni qele e na yavusa o Cawanisa e na siga Vukelulu sa oti.
E a tarogi kina na manidia ni Matabose ni Qele Maroroi e na Yasayasa Vakara o Solo Masi se ratou sa vakarautaka mai e dua na i lavelave ni tukutuku e vakaraitaka tiko mera vakamuria ka maroroya na i taukei ni qele.
A vakagolei ki na Matabose ni Livaliva e vica n vakatutu ka ra a nanamaki na i taukei ni qele ni sa na vakamatatataki na kena i sau e na macawa sa oti.
Ia, e mani vakaraitaka o Masi ni ratou se waraka tiko na kena vakatulewa mai vua na Minisita ni Qele ka Paraiminisita talega o Rear Admiral (Ret) Voreqe Bainimarama.
Ia, a mani vakaraitaka o Adi Litia ni sa vakau oti e dua na i vola ki na valenivolavola ni Paraiminisita kei na dua e vakauti ki na nodratou valenivolavola na Matabose ni Qele ni Maroroi e na muaira o koya ka gadrevi me ratou na sauma.
E namaka tiko na lewe ni yavusa (Savatu) me ratou mai vakamacalataka na vakatutu e sa vakau yani, kaya o Adi Litia e na loma ni vale ni bose e na koro o Lewa.
E na sega ni vinakati mo dou mai vakamatatataka ga e na nomudou wilika ka kauta lesu tale.
Nodra vakauta yani na vakatutu baleta ni dou sega ni vakamatatataka. Na kena sega ni vakamatataki e vakavuna na nodra lomatarotaro.
Kuria ka kaya o Adi Litia ni kena vakarautaki na i lavelave ni tukutuku e na vukea sara vakalevu e na nodra vakamacala na vakailesilesi nira sa na kila tiko na i taukei ni qele se lewenivanua na veika e cauraki tiko.
E na vakarawarawataka na veivosaki.
Era gadreva na gone turaga na Tui Cawanisa kei ira na nona lewe ni yavusa mera raica ni sa toqai no na veika e cauraki.
Sa oti na gauna mo dou gole mai, vakamacala ka lesu tale.
Qo e sa gauna e dodonu me matata ka savasava na veivosaki.
E rauta ni 225 na eka na levu ni qele e lisitaki voli e na i qaqi ni livaliva vou mai Nadarivatu na Power 4.
E umani koto e na qele oqori e wili tiko kina na lima na mataqali e Savatu, o Navinoji e 50 na eka, Ekubu e 7.5 na eka , Votualevu e 68, Betegodrogodro e 33 vata kei Lega 64 na eka e na Yavusa o Nubu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn